Magðalena Ólafsdóttir , nítján ára knattspyrnukona úr Þór / KA á Akureyri , er á leið til Skotlands um næstu mánaðamót þar sem hún mun gera tímabundinn reynslusamning við úrvalsdeildarfélagið Forfar Farmington . Þetta kemur fram á vef Þórs og enn fremur að samningurinn verði til eins mánaðar og Magðalena ætti að ná þremur leikjum með liðinu á þeim tíma . Keppnistímabilið í Skotlandi hefst 9. febrúar en þar er leikið á almanaksárinu en ekki yfir veturinn eins og í karladeildunum á Bretlandseyjum . Hún verður þá fyrsta íslenska knattspyrnukonan til að spila í skosku úrvalsdeildinni . Magðalena lék með Hömrunum , varaliði Þórs / KA , í 2. deild á síðasta tímabili og var fyrirliði liðsins , ásamt því að vera fyrirliði í Íslandsmeistaraliði 2. flokks kvenna með liði Þórs / KA / Hamranna . Hún kom síðan yfir í raðir Þórs / KA í lok júlí og lék tvo leiki í úrvalsdeildinni á lokaspretti Íslandsmótsins .